უნივერსიტეტის ღონისძიებების პორტალი

სამეცნიერო კონფერენცია „ახლო აღმოსავლეთი და საქართველო“
2016-12-13 14:20 (Asia/Dubai)
16-17 დეკემბერს, 10:00 საათიდან, ილიას სახელმწიფო უნივერსიტეტის გიორგი წერეთლის აღმოსავლეთმცოდნეობის ინსტიტუტში ჩატარდება სამეცნიერო კონფერენცია: „ახლო აღმოსავლეთი და საქართველო“. კონფერენციაზე შეჯამდება აღმოსავლეთმცოდნეობის ინსტიტუტის 2016 წლის სამეცნიერო მუშაობა და წარმოდგენილი იქნება მოხსენებები საქართველოსა და ახლო აღმოსავლეთის ისტორიული და კულტურული ურთიერთობების, აღმოსავლური ენებისა და ლიტერატურის, ახლო აღმოსავლეთში ამჟამად მიმდინარე პროცესების სხვადასხვა ასპექტის შესახებ. ილიაუნის აღმოსავლეთმცოდნეობის ინსტიტუტის თანამშრომელთა გარდა, კონფერენციაში მონაწილეობას მიიღებენ საქართველოს უნივერსიტეტებისა და სამეცნიერო ცენტრების წარმომადგენლები, ასევე – უცხოელი მკვლევრები.
კონფერენციის პროგრამა იხილეთ თანდართულ დოკუმენტში.
დრო: 16-17 დეკემბერი, 10:00 საათიდან
ადგილმდებარეობა: აღმოსავლეთმცოდნეობის ინსტიტუტი (ილიაუნის S კორპუსი, გ. წერეთლის ქ. #3), ილიას სახელმწიფო უნივერსიტეტი
დასწრება თავისუფალია.

პროფესორ ნიკოლოზ ყაველაშვილის საჯარო ლექცია: „ეკონომიკური განვითარება აღმოსავლეთ ევროპის ქვეყნების მაგალითზე“
2016-12-12 19:00
12 დეკემბერს, 19:00 საათზე, ილიას სახელმწიფო უნივერსიტეტის G106 აუდიტორიაში, ილიაუნის ბიზნესის სკოლის სრული პროფესორი, ნიკოლოზ ყაველაშვილი, წაიკითხავს საჯარო ლექციას თემაზე: „ეკონომიკური განვითარება აღმოსავლეთ ევროპის ქვეყნების მაგალითზე“.
მომხსენებელი მიმოიხილავს განვითარების თეორიას და მსმენელებს აუხსნის ქვეყნის განვითარების დონის გაზომვის ტექნიკებს, ერთმანეთს შეადარებს სხვადასხვა ქვეყნის განვითარების დონესა და მათი განსხვავების მიზეზებს. ლექციაზე საუბარი იქნება განვითარების დაგეგმვაზე, ეკონომიკურ ინსტიტუტთა, კერძო და არასამთავრობო სექტორის როლსა და მნიშვნელობაზე ქვეყნის განვითარების საქმეში. მომხსენებელი მიმოიხილავს აღმოსავლეთ ევროპის ქვეყნების მაგალითებს.
საჯარო ლექცია ჩატარდება ილიაუნის საჯარო პოლიტიკის კვლევისა და ტრენინგების ცენტრის (PPRTC) მიერ ორგანიზებული ლექციათა კურსის – „ევროპეიზაციის გავლენა საჯარო პოლიტიკის ცვლილებაზე საქართველოში“ – ფარგლებში. კურსის მიმდინარეობისას მსმენელები გაიღრმავებენ ცოდნას იმის შესახებ, თუ რა გავლენა მოახდინა ევროპეიზაციის პროცესმა საჯარო პოლიტიკის სხვადასხვა მიმართულებაზე საქართველოში: მაკროეკონომიკაზე, ჯანდაცვაზე, განათლებაზე, სამართალზე, თავდაცვასა და საგარეო პოლიტიკაზე.
ლექციის დასასრულს გაიმართება დისკუსია.
დრო: 12 დეკემბერი, 19:00 საათი
ადგილმდებარეობა: G106 აუდიტორია (გ. წერეთლის ქ. #1) , ილიას სახელმწიფო უნივერსიტეტი
დასწრება თავისუფალია.

პროფესორ იოგრ ჰარდის საჯარო ლექცია: „ავტონომია და მორალი“
2016-12-12 18:00
12 დეკემბერს, 18:00 საათზე, ილიას სახელმწიფო უნივერსიტეტის A 101 აუდიტორიაში, სახელმწიფოებრივი მოწყობის საპრეზიდენტო კოლეგიუმისა და სოციალური და კულტურის კვლევების ინსტიტუტის ორგანიზებით, ოქსფორდის უნივერსიტეტის პროფესორი, ფილოსოფოსი იოგრ ჰარდი წაიკითხავს საჯარო ლექციას: „ავტონომია და მორალი“.
განხილული იქნება მორალის და ავტონომიის ცნებათა ურთიერთგადაკვეთის საფუძველზე აგებული მორალური ფილოსოფია, რომელიც ქმნის იმ ფუნდამენტურ საფუძველს, რაზეც შესაძლებელია დაეფუძნოს სოციალური და პრივატული (კერძო) ავტონომია და თვით-განსაზღვრება (თვით-დეტერმინაცია). მორალის უნივერსალურობა განაპირობებს ეთიკურ მოთხოვნათა მნიშვნელადობას, რომელსაც შეიძლება მისდიოს თითოეულმა ადამიანმა უმაღლესი სიკეთეების დასაცავად. ამ თეორიულ ბაზაზე დაყრდნობით, რომელიც თავის სათავეს კლასიკურ გერმანულ ფილოსოფიაში იღებს, წარმოჩენილი და განხილული იქნება გამოყენებითი ეთიკის სხვადასხვა საკითხი, კერძოდ: ზოგადი კლინიკური ეთიკა, აბორტი, სუიციდი და გარემოს დაცვის ეთიკა.
მომხსენებლის შესახებ
ფილოსოფოსი იორგ ჰარდი ოქსფორდის უნივერსიტეტის პროფესორია. სავიზიტო პროფესურა აქვს ბერლინის ჰუმბოლდტის უნივერსიტეტში, რუსეთის ჰუმანიტარულ მეცნიერებათა ქრისტიანულ აკადემიაში და, ასევე, ჩინეთის უნივერსიტეტში. ჰარდი არის მიუნსტერის უნივერსიტეტის კვლევითი ჯგუფის -„ნორმების დაფუძნება მედიცინის ეთიკასა და ბიოპოლიტიკაში“ – წევრი. ამასთან, იგი არის ინტერნაცონალური ჟურნალის – „გამოყენებითი ფილოსოფიის“ – გამომცემელი. ჰარდის მონოგრაფიათა თემატიკა მოიცავს როგორც ძველი ბერძნული ფილოსოფიის საწყისებს, ასევე ახალი დროის ფილოსოფიას.
დრო: 12 დეკემბერი, 18:00 საათი
ადგილმდებარეობა: A 101 აუდიტორია (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

ილიას სახელმწიფო უნივერსიტეტის სამეცნიერო-კვლევითი საქმიანობის ანგარიში - ევგენი ხარაძის აბასთუმნის ასტროფიზიკური ობსერვატორია
2016-12-12 18:00
12 დეკემბერს, 18:00 საათზე, E 207 აუდიტორიაში (ჩოლოყაშვილის გამზ. #3/5), ილიას სახელმწიფო უნივერსიტეტის სამეცნიერო-კვლევითი საქმიანობის ანგარიშის ფარგლებში, სამეცნიერო-კვლევითი პროექტების პრეზენტაციებს წარადგენს ილიას სახელმწიფო უნივერსიტეტის ე. ხარაძის აბასთუმნის ასტროფიზიკური ობსერვატორია.
გაიმართება 2 სამეცნიერო-კვლევითი პროექტის პრეზენტაცია.

მოხსენებას თემაზე „მზე და კოსმიური ამინდი“ წაიკითხავს პროფესორი თემურ ზაქარაშვილი.

ანოტაცია
მზე არის უახლოესი ვარსკვლავი, რომელიც უდიდეს გავლენას ახდენს მზის სისტემაზე, დედამიწის ატმოსფეროსა და ცოცხალ ორგანიზმებზე. ამიტომ მზის კვლევას აქვს უდიდესი მნიშვნელობა კაცობრიობის შემდგომი სამეცნიერო-ტექნიკური განვითარებისთვის. მზის ფიზიკის ჯგუფი წარმოადგენს ახალგაზრდა სწრაფად განვითარებად კვლევით ერთეულს, რომელსაც აქვს ჩამოყალიბებული კავშირები მსოფლიოს მრავალ სამეცნიერო ცენტრთან და უნივერსიტეტთან, აგრეთვე, გააჩნია უშუალო წვდომა თანამედროვე კოსმოსური და დედამიწაზე არსებული ტელესკოპების მიერ მიღებულ დაკვირვებით მასალაზე. მოხსენება შეეხება მზის ფიზიკაში არსებულ მთავარ პრობლემებს და ჯგუფის მიერ ამ პრობლემების გადაჭრისთვის განხორციელებულ კვლევებს. მომხსენებელი მიმოიხილავს ჯგუფის მომავალ სამეცნიერო-კვლევით გეგმებს.

მოხსენებას თემაზე „ატმოსფერო-იონოსფერული პროცესები როგორც კლიმატის ცვლილებისა და კოსმოსური ამინდის განვითარების ინდიკატორი“ წაიკითხავს პროფესორი გოდერძი დიდებულიძე.

ანოტაცია
განხილული იქნება აბასთუმნის ასტროფიზიკურ ობსერვატორიაში დედამიწის ატმოსფეროსა და ახლო კოსმოსის არსებული და მიმდინარე ექსპერიმენტული და თეორიული კვლევის შედეგები. დემონსტრირებული იქნება შედეგები, რომლებიც აჩვენებს ატმოსფერო-იონოსფეროს პარამეტრების გრძელვადიანი ცვლილებების კავშირს კოსმოსურ ფაქტორთან, კავკასიის რეგიონში კლიმატის ცვლილებასთან და რეგიონის დამახასიათებელ დინამიურ პროცესებთან. აღწერილი იქნება კვლევების რეგიონალური და გლობალური მნიშვნელობა და მათი განვითარების სამომავლო გეგმები.
დრო: 12 დეკემბერი, 18:00 საათი
ადგილმდებარეობა: E 207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

ჟურნალისტ რაიან ჩილკოტეს საჯარო ლექცია ეკონომიკური ჟურნალისტიკის შესახებ
2016-12-10 15:00
10 დეკემბერს, 15:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ USAID-ის პროექტი – „მმართველობა განვითარებისათვის (G4G) – და ილიას სახელმწიფო უნივერსიტეტი გიწვევთ საჯარო ლექციაზე ეკონომიკური ჟურნალისტიკის შესახებ.
ლექციას წაიკითხავს ამერიკელი ჟურნალისტი რაიან ჩილკოტე.
მომხსენებლის შესახებ
რაიან ჩილკოტე მრავალგზის დაჯილდოებული ეკონომიკური რეპორტიორია. მისი პროფესიული საქმიანობა, ძირითადად, მოიცავს ეკონომიკის, ტექნოლოგიებისა და ენერგეტიკის სფეროებს. CNN-ის და ბლუმბერგის ტელევიზიებში მუშაობისას რაიან ჩილკოტე არაერთხელ გამხდარა მნიშვნელოვანი მოვლენების მოწმე.
უნიკალური ჟურნალისტური პრაქტიკის წყალობით, რაიან ჩილკოტეს აქვს მსოფლიო ლიდერებისგან ინტერვიუების აღების გამოცდილება. იგი მუდმივად აშუქებს გლობალურ ბიზნესღონისძიებებს, მათ შორის მსოფლიო ეკონომიკურ ფორუმს დავოსში (შვეიცარია).
ჩილკოტე არაერთი დოკუმენტური ფილმის ავტორია. მათ შორისაა „ემის“ ჯილდოზე ნომინირებული სიუჟეტი ბესლანის ტრაგედიის დროს დაკარგული ბავშვის შესახებ.
დრო: 10 დეკემბერი, 15:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

"ილიაუნის ""ფორბსის"" კლუბში: ივა ჭყონიას საჯარო ლექცია "
2016-12-09 19:00
9 დეკემბერს, 19:00 საათზე, ილიას სახელმწიფო უნივერსიტეტის E 405 („ფორბსის“) აუდიტორიაში ილიაუნის „ფორბსის“ კლუბის მორიგი შეხვედრა გაიმართება.
საჯარო ლექციას წაიკითხავს ბიზნესმენი, დისტრიბუტორთა ასოციაციის დამფუძნებელი, ივა ჭყონია.
ლექციის თემაა: ასოციაციის როლი ბიზნესის წარმოების პროცესში.

მომხსენებლის შესახებ
ივა ჭყონია 1994-1995 წლებში სწავლობდა ზაარბრიუკენის (გერმანია) უცხო ენათა საერთაშორისო ინსტიტუტში, 2002 წელს კი დაამთავრა ეკონომიკურ ურთიერთობათა სახელმწიფო ინსტიტუტი ეკონომისტის სპეციალობით.
სხვადასხვა დროს იგი მუშაობდა ქალაქ თბილისის სხვადასხვა რაიონის გამგებლად და გამგებლის მოადგილედ საფინანსო-ეკონომიკურ და სოციალურ საკითხებში. 2005 წლიდან დღემდე შპს ,,გრანდის“ დამფუძნებელი და პარტნიორია. 2016 წლიდან კი არის საქართველოს დისტრიბუტორთა ბიზნესასოციაციის პრეზიდენტი. ფლობს ინგლისურ, გერმანულ და რუსულ ენებს.
მომხსენებლის შესახებ სრულად იხილეთ თანდართულ დოკუმენტში.

შეხვედრები იმართება ილიას სახელმწიფო უნივერსიტეტისა და Forbes Georgia-ს ურთიერთთანამშრომლობის ფარგლებში.
დრო: 9 დეკემბერი, 19:00 საათი
ადგილმდებარეობა: E 405 („ფორბსის“) აუდიტორია (ქაქუცა ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.
2016 წელი

ანა კორძაია-სამადაშვილის საჯარო ლექცია: აუცილებლად წასაკითხი წიგნები
2016-12-09 19:00
9 დეკემბერს, პარასკევს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ლიბერალიზმის სასწავლო ცენტრის ორგანიზებით, მწერალი და მთარგმნელი ანა კორძაია-სამადაშვილი წაიკითხავს საჯარო ლექციას: „აუცილებლად წასაკითხი წიგნები“.
საჯარო ლექციის თემებია: რას ნიშნავს „ლიტერატურული გემოვნება“; როგორ ყალიბდება და იქმნება “აუცილებლად წასაკითხი წიგნები”; რა გავლენას ახდენს სოციუმი და სტერეოტიპები მკითხველზე; შეიძლება თუ არა მართლაც არსებობდეს „აუცილებლად“ წასაკითხი ლიტერატურა.
დრო: 9 დეკემბერი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

გალ ჰერცის სემინარი: ენა და ძალადობა ჰანოხ ლევინის „მკვლელობაში“
2016-12-09 19:00
9 დეკემბერს, 19:00 საათზე, ილიას სახელმწიფო უნივერსიტეტის E115 აუდიტორიაში, ილიაუნის სოციალური და კულტურის კვლევების ინსტიტუტის მოწვევით, ბერლინის (გერმანია) ლიტერატურისა და კულტურის კვლევების ცენტრის მკვლევარი, გალ ჰერცი, ჩაატარებს სემინარს (თეატრალური დადგმითურთ): ენა და ძალადობა ჰანოხ ლევინის „მკვლელობაში“
სემინარის შესახებ
ისრაელის ერთ-ერთი ყველაზე გამოჩენილი დრამატურგისა და თეატრალური რეჟისორის, ჰანოხ ლევინის (1943-1999), შემოქმედება ეხება როგორც პოლიტიკურ, ისე ეგზისტენციალურ საკითხებს და, მიუხედავად იმისა, რომ ლევინმა წარმატებებს მიაღწია, მისი არაერთი დადგმა სკანდალურად მიიჩნევა. „მკვლელობაში“ ლევინი განიხილავს ისრაელ-პალესტინის კონფლიქტს, მაგრამ დადგმა სცდება ამ საზღვრებს და იძლევა საშუალებას პოლიტიკური ძალადობის ბუნებაზე და ენასთან და თეატრთან მის მიმართებაზე რეფლექსიისათვის. სემინარზე, პროფესორი ჰერცი სტუდენტებთან ერთად შეასრულებს პირველ აქტს და განიხილავს უსარგებლო, ჭარბი ძალადობის პოლიტიკურ ლოგიკას.
სამუშაო ენა: ინგლისური (თანმიმდევრული ქართული თარგმანით)
დრო: 9 დეკემბერი, 19:00 საათი
ადგილმდებარეობა: ილიაუნის E115 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

ილიას სახელმწიფო უნივერსიტეტის სამეცნიერო-კვლევითი საქმიანობის ანგარიში
2016-12-09 18:30
9-23 დეკემბერს, ილიას სახელმწიფო უნივერსიტეტი დაინტერესებულ საზოგადოებას მიმდინარე სამეცნიერო-კვლევითი საქმიანობის ანგარიშს წარუდგენს.
სამეცნიერო-კვლევითი პროექტების პრეზენტაციების სერია 9 დეკემბერს, 18:30 საათზე, ილიას სახელმწიფო უნივერსიტეტის E207 აუდიტორიაში (ჩოლოყაშვილის გამზ. #3/5) გაიხსნება და 2 კვირის განმავლობაში გაგრძელდება. ღონისძიებას გახსნის ილიას სახელმწიფო უნივერსიტეტის რექტორი, პროფესორი გიგა ზედანია, ილიას სახელმწიფო უნივერსიტეტის რექტორის მოადგილე, პროფესორი დავით აფრასიძე კი, 2016 წლის სამეცნიერო-კვლევით საქმიანობის შემაჯამებელ ანგარიშს წარადგენს.
9-23 დეკემბერს, საკუთარ სამეცნიერო-კვლევით პროექტებს წარადგენენ ილიას სახელმწიფო უნივერსიტეტის მკვლევრები. მოცემულ პერიოდში 35 სამეცნიერო-კვლევითი პროექტის პრეზენტაცია ჩატარდება.
დეტალური განრიგი
ინსტიტუტი ხელმძღვანელი თარიღი თემა/მომხსენებელი

გახსნა

9 დეკემბერი
18:30
E207

გახსნა – ილიას სახელმწიფო უნივერსიტეტის რექტორი,
პროფესორი გიგა ზედანია
2016 წლის სამეცნიერო-კვლევითი საქმიანობის
შემაჯამებელი ანგარიში
მომხსენებელი: პროფესორი დავით აფრასიძე

ევგენი ხარაძის
აბასთუმნის
ასტროფიზიკური
ობსერვატორია
მაია თოდუა

12 დეკემბერი
18:00
E207

მზე და კოსმოსური ამინდი
მომხსენებელი: პროფესორი თემურ ზაქარაშვილი
ატმოსფერო-იონოსფერული პროცესები, როგორც
კლიმატის ცვლილებისა და კოსმოსური ამინდის
განვითარების ინდიკატორი
მომხსენებელი: პროფესორი გოდერძი დიდებულიძე
დეტალურად

ბიოფიზიკის
ინსტიტუტი
ნუნუ მეტრეველი

13 დეკემბერი
17:00
E207

კვადრუპლექსურ-პრაიმერული ამპლიფიკაცია
მოლეკულური დიაგნოსტიკისთვის
მომხსენებელი: მკვლევარი ლევან ლომიძე
ლაზერით ინდუცირებული ფლუორესცენციის
რეზონანსული ენერგიის გადატანა დნმ-ის ორმაგ
სპირალშიდეფექტების შესასწავლად
მომხსენებელი: მკვლევარი ირინე ხუციშვილი
დეტალურად

თეორიული
ფიზიკის
ინსტიტუტი
გრიგოლ ღოღობერიძე

13 დეკემბერი
18:00
E207

ფიზიკის პრობლემები და რეალობის სტრუქტურები
მომხსენებელი: პროფესორ-ემერიტუსი გიორგი მაჩაბელი
ტურბულენტობა – კლასიკური ფიზიკის გადაუჭრელი
პრობლემა
მომხსენებელი: ასოც. პროფესორი გრიგოლ ღოღობერიძე
დეტალურად

ქიმიური
ბიოლოგიის
ინსტიტუტი
რევაზ სოლომონია
დავით მიქელაძე

14 დეკემბერი
17:00
E207

შთაბეჭდვის რეკოგნიციული მეხსიერების მოლეკულური
მექანიზმები წიწილებში
მომხსენებელი: პროფესორი რევაზ სოლომონია
გლუტამატის მეტაბოტროპული რეცეპტორ 5-ის
მონაწილეობა მაკროფაგთა პლასტიურობაში
მომხსენებელი: ასოც. პროფესორი ლალი შანშიაშვილი
დეტალურად

ლინგვისტურ
კვლევათა
ინსტიტუტი
ნინო დობორჯგინიძე

14 დეკემბერი
18:00
E207

ენის მოდელირება და კომპიუტერული ლინგვისტიკა
მომხსენებლები: პროფესორი ნინო დობორჯგინიძე,
ასოც. პროფესორი ირინა ლობჟანიძე
კავკასიისა და საქართველოს კულტურული სემანტიკის
კვლევა. ქართულენოვანი/საქართველოში დაცული
წყაროების დამუშავება თანამედროვე ციფრული
სტანდარტებით (ციფრული ეპიგრაფიკა, ციფრული
პროსოპოგრაფია).
მომხსენებლები: პროფესორი ნინო დობორჯგინიძე,
მკვლევარი თამარ კალხიტაშვილი
დეტალურად

დიმიტრი
უზნაძის
ფსიქოლოგიის
ინსტიტუტი
ნინო ჯავახიშვილი

15 დეკემბერი
17:00
E207

გარემოს როლი ადრეული ზრდასრულების
იდენტობის ფორმირებაში
მომხსენებელი: პროფესორი ნინო ჯავახიშვილი
ოჯახის ძალადობის მსხვერპლების ფსიქოლოგიური მორგება
მომხსენებელი: მკვლევარი მაკა ლორთქიფანიძე
დეტალურად

შედარებითი
ლიტერატურის
ინსტიტუტი
ბელა წიფურია

15 დეკემბერი
18:00
E207

ებრაული იდენტობა საქართველოში და გლობალიზაციის
დასაწყისი; წარსულში მომწყვდეულნი: ქართველ იძულებით
გადაადგილებულ პირთა ჩახშული ხმა და სოციალური
ინტეგრაციის დილემები
მომხსენებელი: პროფესორი ნინო ფირცხალავა
რომანტიკული ნაციონალიზმის ფორმირება საქართველოში
და ქართული ლიტერატურა; კულტურული ფიგურების
საკრალიზაცია და “დიდი უკვდავები”
მომხსენებელი: პროფესორი ბელა წიფურია
დეტალურად

სოციალური და
კულტურის
კვლევების
ინსტიტუტი
გიორგი მაისურაძე

16 დეკემბერი
17:00
E207

პოსტსეკულარული რელიგიურობა, როგორც რეაქცია
გლობალურ კაპიტალიზმსა და სოციალურ უთანასწორობაზე
მომხსენებელი: პროფესორი გიორგი მაისურაძე
საბჭოთა წარსულის კვლევების მიმართულება;
კონსტანტინე მეგრელიძის „აზრის სოციოლოგიის
ძირითადი საკითხები“
მომხსენებელი: მკვლევარი ელენე ლადარია
დეტალურად

სავლე წერეთლის
ფილოსოფიის
ინსტიტუტი
თამარ ცოფურაშვილი

16 დეკემბერი
18:00
E207

სამართლისა და მორალის საკითხები ფიხტეს
„მეცნიერებათა მოძღვრების“ მიხედვით
მომხსენებელი: პროფესორი თამარ ცოფურაშვილი
გამოყენებითი ეთიკის არსი და სპეციფიკური სფეროები.
მომხსენებელი: ასოც. პროფესორი ნინო როდონაია
დეტალურად

ეკოლოგიის
ინსტიტუტი
დავით თარხნიშვილი
ნათია კოპალიანი
ოთარ აბდალაძე

19 დეკემბერი
17:00
E207

დნმ მარკერები და ახალი ცოდნა: ხვლიკიდან ადამიანამდე
მომხსენებელი: პროფესორი დავით თარხნიშვილი
შავი ზღვის ვეშაპისნაირთა პოპულაციების მდგომარეობა
და ევოლუციური ისტორია
მომხსენებელი: პროფესორი ნათია კოპალიანი
მაღალმთის მცენარეულობა – კლიმატის
გლობალური ცვლილების ბიოინდიკატორი
მომხსენებელი: პროფესორი ოთარ აბდალაძე
დეტალურად

გიორგი წერეთლის
აღმოსავლეთმცოდნეობის
ინსტიტუტი
გიორგი სანიკიძე

20 დეკემბერი
17:00
E207

აღმოსავლეთსა და დასავლეთს შორის: ირანელი და ფრანგი
ავტორები მე-19 საუკუნის საქართველოს შესახებ
მომხსენებელი: პროფესორი გიორგი სანიკიძე
ბიზანტია–საქართველოს ურთიერთობები
მომხსენებელი: მკვლევარი ნელი მახარაძე
დეტალურად

ბავშვის
განვითარების
ინსტიტუტი
თინათინ ჭინჭარაული

20 დეკემბერი
18:00
E207

სენსორული ინტეგრაცია და აუტიზმის სპექტრის დარღვევები: პრაქტიკული გამოცდილება და მეცნიერული მტკიცებულებები
მომხსენებელი: ასოც. პროფესორი თინათინ ჭინჭარაული
დეტალურად

სამეცნიერო-კვლევითი
ცენტრი „ძილ-ღვიძილის
ციკლის შემსწავლელი
თენგიზ ონიანის
ლაბორატორია“
ნიკოლოზ ონიანი

21 დეკემბერი
17:00
E207

ძილ-ღვიძილის ციკლის ფაზათა ურთიერთობა
და თავის ტვინის ინტეგრაციული მოქმედება
მომხსენებელი: ასოც. პროფესორი ნიკოლოზ ონიანი
ძილ-ღვიძილის ციკლის პატერნი და ძილის ხარისხი
საქართველოს ურბანულ მოსახლეობაში
მომხსენებელი: ასოც. პროფესორი ნატო დარჩია
დეტალურად

ფუნდამენტური და
ინტერდისციპლინარული
მათემატიკური
კვლევების
ინსტიტუტი
გიორგი ხიმშიაშვილი

21 დეკემბერი
18:00
E207

სამგვარი ფოროვნობის მქონე მასალების
თერმოდრეკადობის თეორიის სასაზღვრო ამოცანები
მომხსენებელი: პროფესორი მერაბ სვანაძე
დეტალურად

პოლიტოლოგიის
ინსტიტუტი
მალხაზ მაცაბერიძე

22 დეკემბერი
17:00
E207

ქართული პოლიტიკური აზროვნების
ანალიზის სათავეებთან
მომხსენებელი: მალხაზ მაცაბერიძე, დირექტორი
საქართველოს 1992-1995 წლების მოწვევის
პარლამენტის საპარლამენტო დებატების
ანალიზი: დელიბერაციის ხარისხი პოლიტიკურ
პარტიებს შორის (ჰაბერმასის დისკურსის ეთიკის მიხედვით)
მომხსენებელი: მკვლევარი ნანი მაჭარაშვილი
დეტალურად

დემოგრაფიისა და
სოციოლოგიის
ინსტიტუტი
ავთანდილ სულაბერიძე

22 დეკემბერი
18:00
E207

სახელმწიფო დემოგრაფიული სტატისტიკისა და შეფასებით დემოგრაფიულ მაჩვენებელთა შორის განსხვავებები საქართველოში
მომხსენებელი: ავთანდილ სულაბერიძე, დირექტორი
მართლმადიდებელ მორწმუნეთა დამოკიდებულება
ოჯახის პრობლემებისადმი
მომხსენებელი: მკვლევარი ლელა მენაბდიშვილი
დეტალურად

ფუნდამენტური და
ინტერდისციპლინარული
მათემატიკური
კვლევების ინსტიტუტი
გიორგი ხიმშიაშვილი

23 დეკემბერი
17:00
E 207

ჰომოლოგიის ცნების განვითარების შესახებ
მომხსენებელი: ასოც. პროფესორი გიორგი რაქვიაშვილი
დეტალურად

ზოოლოგიის
ინსტიტუტი
გიორგი ბახტაძე

23 დეკემბერი
17:30
E207

საქართველოს ბუნებრივი და აგრო-ეკოსისტემების
ცხოველთა მრავალფეროვნება, მონიტორინგი, ბიოკონტროლი
მომხსენებელი: ასოც. პროფესორი გიორგი ბახტაძე
დეტალურად

ბოტანიკის
ინსტიტუტი
შალვა სიხარულიძე

23 დეკემბერი
18:00
E207

საქართველოს მცენარეთა სამყაროს მრავალფეროვნება.
მომხსენებელი: ემერიტუს-პროფესორი
გიორგი ნახუცრიშვილი
კულტურულ მცენარეთა ველური მონათესავე სახეობების
რეგიონები საქართველოში
მომხსენებელი: პროფესორი მაია ახალკაცი
დეტალურად

„ჯეოსელისა“ და „National Geographic საქართველოს“ ერთობლივი კონკურსი „მოვლა“ - საინფორმაციო შეხვედრა
2016-12-09 17:00
9 დეკემბერს, პარასკევს, 17:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ „National Geographic საქართველოს“ მთავარი რედაქტორი, ლევან ბუთხუზი, და კომპანია „ჯეოსელის“ მარკეტინგის მენეჯერი, ნიკა გვენცაძე, წარადგენენ „National Geographic საქართველოსა“ „ჯეოსელის“ ერთობლივ კონკურსს „მოვლა“.
პროექტის შესახებ
კონკურსი ტარდება პროექტის ფარგლებში, რომელიც რამდენიმე თვის წინ დაიწყო „ჯეოსელის“ ინიციატივით. პროექტის მიზანია ქვეყნის მასშტაბით დანაგვიანებული ადგილების დაფიქსირება და დასუფთავება. პროექტში ჩართულმა არაერთმა მოხალისემ თუ კერძო კომპანიამ ერთიანი ძალით უკვე შეძლო 501 დანაგვიანებული ადგილის მონიშვნა და მათგან 213-ის დასუფთავება. აღნიშნული კონკურსი პროექტის მასშტაბების გაზრდას ისახავს მიზნად.
კონკურსის პირობები
შექმენით ბლოგპოსტი, რომელიც საქართველოში მოგზაურობას, დანაგვიანებული ადგილების პრობლემებსა და მის დასუფთავებას შეეხება; დაურთეთ თქვენივე გადაღებული ფოტომასალა ამავე თემაზე და ატვირთეთ ვებგვერდზე: http://africa.movla.ge/ge.
დაჯილდოება და პრიზები
სამი გამარჯვებული კონკურსანტი, „National Geographic საქართველოსთან“ ერთად, ორი კვირით გაემგზავრება კენიაში ველური ბუნების, ადგილობრივი ტომებისა და ოკეანის შთამბეჭდავი სიღრმეების გასაცნობად.
პროექტისა და კონკურსის პირობების სრულად გასაცნობად იხილეთ ვებგვერდი: http://africa.movla.ge/ge
დრო: 9 დეკემბერი, 17:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

„სიკვდილის ახსნა“ - თაკო ფოლადაშვილის რომანის პრეზენტაცია
2016-12-08 19:30
8 დეკემბერს, 19:30 საათზე, ილიას სახელმწიფო უნივერსიტეტის წიგნის სახლში „ლიგამუსი“ ილიაუნის ლიტერატურული კლუბი და გამომცემლობა „წიგნები ბათუმში“ გიწვევთ თაკო ფოლადაშვილის წიგნის პრეზენტაციაზე. რომანი – სახელწოდებით, „სიკვდილის ახსნა“ – ავტორის სადებიუტო წიგნია, რომელშიც მკაფიოდ იგრძნობა მისი ხელწერა, რაც უცხო არ უნდა იყოს მათთვის, ვინც დებიუტანტი მწერლის მცირე მოთხრობებს იცნობს.
თაკო ფოლადაშვილი ამჯერადაც ჟანრული ლიტერატურის ავტორად გვევლინება და გვთავაზობს მაგიურობითა და მისტიკით სავსე თანამედროვე დისტოპიას, რომელშიც თითოეული პერსონაჟი ერთდროულად დამნაშავეცაა და მსხვერპლიც, კეთილიც და ბოროტიც. წაშლილია საზღვარი შესაძლებელს და შეუძლებელს, სწორს და არასწორს შორის. რომანში სიუჟეტური დრო რამდენჯერმე სცდება თემატურ დროს, რაც ქმნის ილუზიას, რომ სიუჟეტი ამბავზე მეტად ემოციურ ქრონოლოგიას მისდევს.
რომანს მისი ავტორი თაკო ფოლადაშვილი და გამომცემლობის წარმომადგენელი, ნინია მაჭარაშვილი წარადგენენ.
დრო: 8 დეკემბერი, 19:30 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

პროფესორ ზურაბ ჭიაბერაშვილის საჯარო ლექცია: „ჯანდაცვის პოლიტიკის შემუშავება და მართვა“
2016-12-08 19:00
8 დეკემბერს, 19:00 საათზე, ილიას სახელმწიფო უნივერსიტეტის E207 აუდიტორიაში, ილიაუნის ბიზნესის სკოლის პროფესორი, ზურაბ ჭიაბერაშვილი წაიკითხავს საჯარო ლექციას თემაზე: „ჯანდაცვის პოლიტიკის შემუშავება და მართვა“. ლექციის მიმდინარეობისას მომხსენებელი ისაუბრებს ევროპეიზაციის გავლენაზე საქართველოში ჯანდაცვის პოლიტიკის შემუშავების პროცესზე.
საჯარო ლექცია ჩატარდება ილიაუნის საჯარო პოლიტიკის კვლევისა და ტრენინგების ცენტრის (PPRTC) მიერ ორგანიზებული ლექციათა კურსის – „ევროპეიზაციის გავლენა საჯარო პოლიტიკის ცვლილებაზე საქართველოში“ – ფარგლებში. კურსის მიმდინარეობისას მსმენელები გაიღრმავებენ ცოდნას იმის შესახებ, თუ რა გავლენა მოახდინა ევროპეიზაციის პროცესმა საჯარო პოლიტიკის სხვადასხვა მიმართულებაზე საქართველოში: მაკროეკონომიკაზე, ჯანდაცვაზე, განათლებაზე, სამართალზე, თავდაცვასა და საგარეო პოლიტიკაზე.
ლექციის დასასრულს გაიმართება დისკუსია.
დრო: 8 დეკემბერი, 19:00 საათი
ადგილმდებარეობა: E207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

ჯონ რობერტსის ლექცია-სემინარი: „თურქეთი და მისი როლი რეგიონულ ენერგეტიკულ უსაფრთხოებაში - ბოლოდროინდელი მოვლენები და პერსპექტივები“
2016-12-07 14:00
7 დეკემბერს, 14:00 საათზე, ილიას სახელმწიფო უნივერსიტეტის G106 აუდიტორიაში ჩატარდება საჯარო ლექცია-სემინარი თემაზე: „თურქეთი და მისი როლი რეგიონულ ენერგეტიკულ უსაფრთხოებაში – ბოლოდროინდელი მოვლენები და პერსპექტივები“.
ლექციას წაიკითხავს ცნობილი საერთაშორისო ექსპერტი ენერგეტიკული უსაფრთხოების საკითხებში, ჯონ რობერტსი (John Roberts).
მომხსენებლის შესახებ სრული ინფორმაცია იხილეთ ბმულზე: https://www.linkedin.com/in/john-roberts-a6aa4445)
ლექციის ენა: ინგლისური
დრო: 7 დეკემბერი, 14:00 საათი
ადგილმდებარეობა: G106 აუდიტორია (გ. წერეთლის ქ. #3/5), ილიას სახელმწიფო უნივერსიტეტი

ასოცირებული პროფესორის, ავთანდილ ოქროცვარიძის, საჯარო ლექცია: მანტიური პლიუმები და სამცხე-ჯავახეთის ვულკანური პროვინცია
2016-12-07 14:00
7 დეკემბერს, 14:00 საათზე, ილიას სახელმწიფო უნივერსიტეტის I 204 აუდიტორიაში, დედამიწის შემსწავლელ მეცნიერებათა ინსტიტუტისა და სეისმური მონიტორინგის ეროვნული ცენტრის ყოველკვირეული სამსახურეობრივი სემინარის ფარგლებში, ილიაუნის ასოცირებული პროფესორი, ავთანდილ ოქროცვარიძე, წაიკითხავს საჯარო ლექციას თემაზე: მანტიური პლიუმები და სამცხე-ჯავახეთის ვულკანური პროვინცია.
დრო: 7 დეკემბერი, 14:00 საათი
ადგილმდებარეობა: I 204 აუდიტორია (ნუცუბიძის ქ. N77), ილიას სახელმწიფო უნივერსიტეტი
დასწრება თავისუფალია.

გალ ჰერცის სემინარი: ძალადობის ხმა - ჟან ამერი გონების ლიმიტებთან
2016-12-07 13:00
7 დეკემბერს, 13:00 საათზე, ილიას სახელმწიფო უნივერსიტეტის C317 აუდიტორიაში, ილიაუნის სოციალური და კულტურის კვლევების ინსტიტუტის მოწვევით, ბერლინის (გერმანია) ლიტერატურისა და კულტურის კვლევების ცენტრის მკვლევარი, გალ ჰერცი, ჩაატარებს სემინარს: ძალადობის ხმა – ჟან ამერი გონების ლიმიტებთან.
სემინარის შესახებ
ჟან ამერი საკუთარ წიგნში – „გონების ლიმიტებთან“ – აღწერს ჯერ ანტვერპენში, შემდგომ კი – აუშვიცში გესტაპოს პატიმრად ყოფნის პირად გამოცდილებას. წამება, მისი განმარტებით, წარმოადგენს „თვითის საზღვრების იმგვარ დარღვევას სხვის მიერ, რომლის არც განეიტრალებაა შესაძლებელი დახმარების მოლოდინით და არც გამოსწორება – წინააღმდეგობის გაწევით“. ურთიერთმიმართება თვითსა და სხეულს, ტკივილსა და მეტყველებას, იმედსა და სიკვდილს შორის ქმნის უნიკალურ ჩარჩოს, რომელიც უპირისპირდება პოლიტიკური ძალადობის თანამედროვე აღქმას. სემინარზე გილ ჰერცი წაიკითხავს პასაჟებს ტექსტიდან და განიხილავს იმ ეპისტემოლოგიურ ასპექტებს, რომელსაც ავტორი გვთავაზობს ძალადობაზე, როგორც არა მიზნის მისაღწევად საჭირო საშუალებაზე, არამედ კონსტიტუციურ მომენტზე დასაფიქრებლად.
სამუშაო ენა: ინგლისური (თანმიმდევრული ქართული თარგმანით)
დრო: 7 დეკემბერი, 13:00 საათი
ადგილმდებარეობა: ილიაუნის C317 აუდიტორია (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

რატი ამაღლობელის „სიტყვის სახელოსნო“: „ვერცხლის საუკუნის“ ქალი პოეტები
2016-12-06 19:00
6 დეკემბერს, სამშაბათს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, შეხვედრების ციკლის – პოეზია და რეციტაცია – ფარგლებში, პოეტი რატი ამაღლობელი წაიკითხავს საჯარო ლექციას თემაზე: „ვერცხლის საუკუნის“ ქალი პოეტები: ანნა ახმატოვა და მარინა ცვეტაევა. მომხსენებელი განიხილავს შემდეგ საკითხებს: ახმატოვა და „ცისფერყანწელები“; ანნა ახმატოვა და ელენე დარიანი; მარინა ცვეტაევასა და ანნა ახმატოვას პოეტური და ბიოგრაფიული ურთიერთმიმართებები.
დრო: 6 დეკემბერი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. №32), ილიას სახელმწიფო უნივერსიტეტი
დასწრება თავისუფალია.

პროფესორ თენგიზ ვერულავას საჯარო ლექცია: საავადმყოფოს გლობალური ბიუჯეტით დაფინანსება - მსოფლიო გამოცდილება და საქართველო
2016-12-06 19:00
6 დეკემბერს, სამშაბათს, 19:00 საათზე, ილიას სახელმწიფო უნივერსიტეტის E235 აუდიტორიაში, ილიას სახელმწიფო უნივერსიტეტის „ჯანდაცვისა და დაზღვევის ცენტრის“ ორგანიზებით, საჯარო ლექციას წაიკითხავს მედიცინის აკადემიური დოქტორი, პროფესორი, ჩაფიძის სახელობის გადაუდებელი კარდიოლოგიის ცენტრის ხარისხის მართვის დეპარტამენტის უფროსი, თენგიზ ვერულავა.
საჯარო ლექციის თემაა: „საავადმყოფოს გლობალური ბიუჯეტით დაფინანსება – მსოფლიო გამოცდილება და საქართველო“.
მთავრობის წარმომადგენლების განცხადებით, საყოველთაო ჯანდაცვის პროგრამის ხარჯების ადმინისტრირების გაუმჯობესების მიზნით, იგეგმება საავადმყოფოებისთვის დაფინანსების მეთოდოლოგიის შეცვლა, კერძოდ, გლობალური ბიუჯეტით დაფინანსების მეთოდის შემოღება.
დრო: 6 დეკემბერი, 19:00 საათი
ადგილმდებარეობა: E235 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი

გალ ჰერცის სემინარი: Pro Patria Mori - პოეტები ომში, ვალტერ ფლექსი და ვილფრედ ოუენი
2016-12-06 15:00
6 დეკემბერს, 15:00 საათზე, ილიას სახელმწიფო უნივერსიტეტის E209 აუდიტორიაში, ილიაუნის სოციალური და კულტურის კვლევების ინსტიტუტის მოწვევით, ბერლინის (გერმანია) ლიტერატურისა და კულტურის კვლევების ცენტრის მკვლევარი, გალ ჰერცი, ჩაატარებს სემინარს: Pro Patria Mori – პოეტები ომში, ვალტერ ფლექსი და ვილფრედ ოუენი.
სემინარის შესახებ
I მსოფლიო ომმა არაერთი ლიტერატურული ნაშრომი შექმნა, მათ შორის მეომარი-მწერლების ავტორობით. გერმანელი ვალტერ ფლექსი და ინგლისელი ვილფრედ ოუენი ოფიცრები იყვნენ, ვინც თავიანთი არტისტული ხმა ომის გამოცდილების გავლით იპოვეს. ორივე მათგანმა არჩია, დაბრუნებულიყო ფრონტზე და ორივე დაეცა ბრძოლის ველზე, რამაც მათ მეტი მომხიბვლელობა შესძინა მკითხველის თვალში. მიუხედავად სხვადასხვა ფრონტზე ბრძოლისა და მათი ნაშრომების განსხვავებული რეცეფციისა (ფლექსის, როგორც ნაციონალისტის და ოუენის, როგორც ერთგვარად პაციფისტის), მათი ერთად წაკითხვა გასაოცარი გზაა ენაზე და ომზე, ესთეტიკაზე და ძალადობაზე დასაფიქრებლად.
სამუშაო ენა: ინგლისური (თანმიმდევრული ქართული თარგმანით)
დრო: 6 დეკემბერი, 15:00 საათი
ადგილმდებარეობა: ილიაუნის E209 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

„საქართველოს ბანკის“ ღია კარის დღე
2016-12-06 12:00
6 დეკემბერს, 12:00 საათზე, ილიას სახელმწიფო უნივერსიტეტის E207 აუდიტორიაში, ილიაუნის ბიზნესის სკოლის ინიციატივით, „საქართველოს ბანკი“ მოაწყობს ღია კარის დღეს ილიაუნის სტუდენტებისთვის. ბანკის წარმომადგენლები დაინტერესებულ სტუდენტებს ჩაუტარებენ პრეზენტაციას პოზიციის და ბანკში არსებული განვითარების შესაძლებლობების შესახებ. იქვე მოეწყობა პირველადი ჯგუფური გასაუბრება, რომლის საფუძველზეც შერჩეულ სტუდენტებს მიიწვევენ ბანკში ინდივიდუალურ გასაუბრებაზე.
დრო: 6 დეკემბერი, 12:00 საათი
ადგილმდებარეობა: E207 აუდიტორია (ჩოლოყაშვილის გამზ. 3/5), ილიას სახელმწიფო უნივერსიტეტი

გალ ჰერცის საჯარო ლექცია: ომის დადგმის კრიტიკა - კარლ კრაუსი და პირველი მსოფლიო ომი
2016-12-05 19:00
5 დეკემბერს, 19:00 საათზე, ილიას სახელმწიფო უნივერსიტეტის A 101 აუდიტორიაში, ილიაუნის სოციალური და კულტურის კვლევების ინსტიტუტის მოწვევით, ბერლინის (გერმანია) ლიტერატურისა და კულტურის კვლევების ცენტრის მკვლევარი, გალ ჰერცი, წაიკითხავს საჯარო ლექციას: ომის დადგმის კრიტიკა: კარლ კრაუსი და პირველი მსოფლიო ომი.
ლექციის შესახებ
რა ხდება მაშინ, როცა ფაქტები და სიმართლე აღარ არის მნიშვნელოვანი პოლიტიკოსებისთვის, რომლებიც, მათ გაუთვალისწინებლად, ახდენენ მასების მობილიზებასა და მოტივირებას ძალადობრივი თავგადასავლებისთვის? ავსტრიელი ავტორი და კრიტიკოსი, კარლ კრაუსი (1874-1936), პირველი მსოფლიო ომის ერთ-ერთი ყველაზე ხმამაღალი ოპონენტი იყო. თავის თეატრალურ პასუხში – კაცობრიობის უკანასკნელი დღეები – მან არა მხოლოდ დოკუმენტურად ასახა და აციტირა ომის დისკურსი, არამედ აჩვენა ისიც, თუ როგორ აქცევს სწორედ ციტირების ფორმა მარიონეტებად მოქალაქეებს, რომლებიც გაუაზრებლად თამაშობენ თავიანთ როლს კაცობრიობის ტრაგედიაში.
პროფესორი გალ ჰერცი, შეეცდება აჩვენოს კრაუსის კრიტიკა პიესიდან სხვადასხვა სცენის მოშველიებით და, ასევე, ის, თუ როგორ ქმნის დისკურსის ხელახლა განხორციელება და დადგმა კრიტიკულ პოზიციას.
სამუშაო ენა: ინგლისური (თანმიმდევრული ქართული თარგმანით)
დრო: 5 დეკემბერი, 19:00 საათი
ადგილმდებარეობა: A101 აუდიტორია (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

„ველო მარგია, ველო კარგია!“ - პროექტის პრეზენტაცია
2016-12-05 15:00
ველოსიპედის, როგორც ტრანსპორტის ერთ-ერთი სახეობის, პოპულარიზაციის მიზნით, ფონდი „პარტნიორობა საგზაო უსაფრთხოებისთვის“ და „თბილისის ველომოყვარულთა კლუბი“, თბილისის მერიის მხარდაჭერით, ახორციელებს პროექტს სახელწოდებით: „ველო მარგია, ველო კარგია!“ პროექტის მიზანია, ხელი შეუწყოს ქალაქ თბილისში ველოსიპედის პოპულარიზაციას, შეიქმნას უსაფრთხო ინფრასტრუქტურა და სტიმული მიეცეთ ველომომხმარებლებს ჯანსაღი ცხოვრების წესის დამკვიდრებაში.
აღნიშნული პროექტის ფარგლებში 5 დეკემბერს, 15:00 საათზე, E207 აუდიტორიაში გაიმართება საინფორმაციო შეხვედრა სტუდენტებთან.
გარდა ამისა, ამავე პროექტის ფარგლებში, ტარდება კვლევა, რომელიც შეეხება ახალგაზრდების ჩართულობას და ცნობიერების ამაღლებას საგზაო უსაფრთხოების და ალტერნატიული ტრანსპორტის საკითხებში.
კვლევაში მონაწილეობისათვის ეწვიეთ ბმულს.
დრო: 5 დეკემბერი, 15:00 საათი
ადგილმდებარეობა: E207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

ორგანიზაციული ანალიზისა და განვითარების HICD მეთოდის პრეზენტაცია
2016-12-05 13:00
5 დეკემბერს, 13:00 საათზე, ილიას სახელმწიფო უნივერსიტეტის E207 აუდიტორიაში, ილიაუნის ბიზნესის სკოლის ინიციატივით, სტუდენტებთან საჯარო შეხვედრა გაიმართება ამერიკის შეერთებული შტატების საერთაშორისო განვითარების სააგენტოს ადამიანური და ინსტიტუციური განვითარების პროექტის (HICD 2020) ფარგლებში. აუდიტორიას წამყვანი ბიზნესკონსულტანტები გაუზიარებენ ორგანიზაციული ანალიზისა და განვითარების HICD მეთოდს.
პროექტი USAID/HICD 2020 ხელს უწყობს ახალგაზრდა პროფესიონალების განვითარებას და დაინტერესებულ სტუდენტებს სხვადასხვა პროექტში ჩართვის შესაძლებლობას სთავაზობს.
დრო: 5 დეკემბერი, 13:00 საათი
ადგილმდებარეობა: E207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

ჩემპიონატი კალათბურთში: ილიაუნი vs კავკასიის უნივერსიტეტი
2016-12-05 10:00
5 დეკემბერს, ორშაბათს, 10:00 საათზე, ილიას სახელმწიფო უნივერსიტეტის საკალათბურთო ნაკრები საქართველოს სტუდენტური ჩემპიონატის ჯგუფური ეტაპის მესამე მატჩს მართავს. წინა 2 მატჩში დამაჯერებელი გამარჯვების მოპოვების შემდეგ, ილიაუნელი კალათბურთელები კავკასიის უნივერსიტეტის გუნდს დაუპირისპირდებიან.
დრო: 5 დეკემბერი, 10:00 საათი
ადგილმდებარეობა: საქართველოს კალათბურთის აკადემია (სპორტისა და ახალგაზრდობის საქმეთა სამინისტროს შენობა. ჭავჭავაძის N49ა)

„ძუნწი და უჩინმაჩინის ქუდი“ - პრემიერა ილიაუნის თეატრში
2016-12-05 09:40
8 და 18 დეკემბერს, 20:00 საათზე ილიაუნის თეატრი მიმდინარე სეზონზე მესამე პრემიერას ითამაშებს.
გიორგი ერისთავის ორი პიესა – „ძუნწი“ და „უჩინმაჩინის ქუდი“ – რეჟისორმა მაია ჩართოლანმა გააერთიანა. სპექტაკლის პერსონაჟები ერთი პიესიდან მეორეში ინაცვლებენ, აერთიანებენ სიუჟეტს და გიორგი ერისთავის ორ ძალიან ცნობილ ვოდევილს ერთ ამბად ჰყვებიან.
„ძუნწი და უჩინმაჩინის ქუდი“ რეჟისორისთვის რიგით მეხუთე ნამუშევარია. ძველი თბილისის მოტივებს სპექტაკლში სოფო ქორიძის მხატვრობა, ნინო ჯანჯღავას მიერ შექმნილი მუსიკა და ცისია ჩოლოყაშვილის ქორეოგრაფია ქმნის. სპექტაკლში ნოდარ დუმბაძის სახელობის მოზარდმაყურებელთა თეატრისა და ილიაუნის თეატრის მსახიობები მონაწილეობენ.
დრო: 8, 18 დეკემბერი, 20:00 საათი
ადგილმდებარეობა: ილიაუნის თეატრი (ჭავჭავაძის გამზ. #32)

რუსუდან გოცირიძის საჯარო ლექცია: კეისრისა კეისარს, ღმერთისა ღმერთს
2016-12-02 19:00
2 დეკემბერს, პარასკევს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ლიბერალიზმის სასწავლო ცენტრის ორგანიზებით, ილიას სახელმწიფო უნივერსიტეტის მაგისტრი, თეოლოგი რუსუდან გოცირიძე, წაიკითხავს საჯარო ლექციას: „კეისრისა კეისარს, ღმერთისა ღმერთს“.
საჯარო ლექციის თემებია: სად არ უნდა გადაიკვეთოს და რა ურთიერთპასუხისმგებლობა არსებობს რელიგიასა და სახელმწიფოს შორის? როგორია თანამედროვე სამყაროში სეკულარიზმისადა დესეკულარიზმის ტენდენციები? სად გადის ის უხილავი ზღვარი, რომელიც კეისრისას კეისართან მიუჩენს ადგილს და ღვთისას კი – ღმერთთან.
დრო: 2 დეკემბერი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

პროფესორ ნუნუ კაპანაძის საჯარო ლექცია დარგობრივი თარგმანის პრობლემატიკის შესახებ
2016-12-02 17:00
2 დეკემბერს, პარასკევს, 17:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გერმანული ენის საზოგადოების (Gesellschaft für deutsche Sprache) ადგილობრივი განყოფილება გიწვევთ პროფესორ ნუნუ კაპანაძის საჯარო მოხსენებაზე: Fachübersetzen – ein Streitapfel zwischen Fachleuten und Fachübersetzern? Der Fall Georgien.
საჯარო ლექცია ეხება დარგობრივი კომუნიკაციის ერთ-ერთი სფეროს, დარგობრივი თარგმანის პრობლემატიკას. იგი გლობალიზაციის პროცესების უმნიშვნელოვანეს თანმდევ ფაქტორს წამოადგენს, რადგან მისი მნიშვნელობა, ტრანსკულტურული დარგობრივი კომუნიკაციის ფარგლებში, მუდმივად იზრდება. ამ ვითარებაში საქართველო განეკუთვნება იმ უიშვიათეს ქვეყნებს, სადაც მთარგმნელისა და, მით უფრო, დარგობრივი მთარგმნელის, კვალიფიკაციის შეძენა და დადასტურება, კვალიფიკაციების ჩარჩოს მიხედვით, საბაკალავრო განათლების ფარგლებში გათვალისწინებული არ არის. ვითარებას ვერ ცვლის უცხოური ენების ფილოლოგიების ბაკალავრიატის სასწავლო პროგრამებში შეთავაზებული ცალკეული საგანი, რადგან ფილოლოგისა და, ამ შემთხვევაში, დარგობრივი მთარგმნელის კომპეტენციები საფუძვლიანად განსხვავდება ერთმანეთისაგან, ეს კი განპირობებულია მთარგმნელობითი კომპეტენციის მიმწოდებელი „ტრადიციული“ საგნების პარალელურად ენის თანამედროვე ტექნოლოგიების დაუფლების აუცილებლობით, როგორებიცაა, მაგალითად, მთარგმნელი მეხსიერებები, მთარგმნელი სისტემები კომპიუტერის გამოყენებით, ტერმინოლოგიურ მონაცემთა ბანკები, ტერმინოლოგიის სათარგმნი სისტემები და სხვა. ეს კი იმ დროს, როცა დარგობრივი მთარგმნელის პროფესია, დარგობრივი კომუნიკაციის აქტუალობის საფუძველზე, ერთ-ერთ საკმაოდ მოთხოვნად პროფესიათა ჩამონათვალშია ნებისმიერ ქვეყანაში. ოთხწლიანი საბაკალავრო საფეხურის შემდეგ სტუდენტი ითვისებს რეალურად გამოსაყენებელ პროფესიას. თუმცა ისიც უნდა ითქვას, რომ ამ პროფესიის დაუფლება დამატებით დარგობრივ კვალიფიკაციასაც გულისხმობს, ხოლო ყოველივე ამის უზრუნველყოფა მხოლოდ სათანადო სასწავლო პროგრამების შემუშავების გზით არის შესაძლებელი.
დარგობრივი კომუნიკაციის თავისებურებიდან გამომდინარე, ხშირად დისკუსიის საგნად იქცევა ის, თუ რა კვალიფიკაციებს უნდა ფლობდეს დარგობრივი თარგმანის შემსრულებელი. აქტუალური რჩება შეკითხვა (მით უფრო ზემოთ აღწერილი ვითარების ფონზე საქართველოში), დარგის ექსპერტი უნდა ასრულებდეს დარგობრივ თარგმანს თუ ენის ექსპერტი. ამიტომ, მოხსენებაში ნიმუშების სახით წარმოდგენილი იქნება ქართულ დარგობრივ თარგმანში არსებული ვითარება. მოხსენების მიზანია, შედგეს დისკუსია საბაკალავრო განათლების კვალიფიკაციების ჩარჩოში „ახალი“ კვალიფიკაციების ჩართვის თაობაზე, რის აუცილებლობაც მკაფიოდ გამოიკვეთა, მით უფრო ისეთი პროფესიების დასაუფლებლად, რომლებიც პრაქტიკაზეა ორიენტირებული და რომლებზეც მოთხოვნა ნამდვილად არსებობს. ასეთი პრაქტიკული პროფესიების დასაუფლებლად გათვალისწინებული სასწავლო პროგრამები ევროპის საგანმანათლებლო სივრცეში ბაკალავრიატის ფარგლებში ხორციელდება, ხოლო საქართველოში არსებული თარგმანის სამაგისტრო პროგრამები, ჯერ ერთი, სხვა მიზნებს ემსახურება და უნდა ემსახურებოდეს კიდეც, და, მეორეც, ბევრ შემთხვევაში აქაც ბევრი სიახლეა პროგრამებში შესატანი, თუნდაც თანამედროვე ტექნოლოგიური ტენდენციების გათვალისწინებით.
მომხსენებლის შესახებ
ნუნუ კაპანაძე ივანე ჯავახიშვილის სახელობის თბილისის სახელმწიფო უნივერსიტეტი ასოცირებული პროფესორია და მუშაობს დარგობრივი ტექსტის ლინგვისტიკის, კომპიუტერული ლინგვისტიკისა და დარგობრივი თარგმანის საკითხებზე.
ლექციის ენა: გერმანული
დრო: 2 დეკემბერი, 17:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

საქართველოს განათლებისა და მეცნიერების სამინისტროს კრეათონი ტექნოპარკში
2016-12-02 11:45
18 დეკემბერს, 8:30-დან 23:00 საათამდე, საქართველოს განათლებისა და მეცნიერების სამინისტრო, განათლების მართვის საინფორმაციო სისტემა, საქართველოს ინოვაციების და ტექნოლოგიების სააგენტოს მხარდაჭერით ატარებს „კრეათონს“, რომლის ფარგლებშიც მონაწილეები 12 საათის განმავლობაში ერთმანეთს შეეჯიბრებიან საუკეთესო კონცეფციის შექმნაში.
მიმართულებები და თემატიკა:
კრეათონი მოიცავს სამ მიმართულებას:

ლოგოს დიზაინი (გრაფიკულად აწყობილი);
ვებგვერდის კონცეფცია (ვიზუალური დიზაინი);
მოკლემეტრაჟიანი ვიდეოს იდეა/კონცეფცია.

თემა გამოცხადდება უშუალოდ კრეათონის დაწყების წინ.
რა არის კრეათონი და ვის შეუძლია მონაწილეობა
კრეათონი მარათონის ტიპის ღონისძიებაა, სადაც მონაწილეები მოკლე დროში ინდივიდუალურად ან ჯგუფურად მუშაობენ კონკრეტული დავალების კრეატიულად შესრულებასა და ახალ იდეებზე. კრეათონში მონაწილეობის მიღება შეუძლიათ სტუდენტებს, სკოლის მოსწავლეებს და ყველა დაინტერესებულ პირს. მუშაობა შესაძლებელია ერთდროულად ერთ ან რამდენიმე მიმართულებაზე, რომელიც აუცილებელია მოინიშნოს რეგისტრაციისას. გუნდის წევრების რაოდენობა არ უნდა აღემატებოდეს სამ ადამიანს.
ჟიური და პრიზები
12-საათიანი მუშაობის შედეგს აფასებს კომპეტენტური ჟიური. თითოეული მიმართულებით გამოვლინდება გამარჯვებული, რომელსაც გადაეცემა ფულადი ჯილდო 1500 ლარის ოდენობით.
რეგისტრაცია
მონაწილეთა რაოდენობა შეზღუდულია. მონაწილეობის მიღება შეეძლება მხოლოდ დარეგისტრირებულ პირველ 100 ადამიანს.
რეგისტრაციის ვადაა: 5.12.2016-09.12.2016
სარეგისტრაციო ფორმა: http://mes.gov.ge/register
დამატებითი ინფორმაცია
კრეათონის მსვლელობისას უზრუნველყოფილი იქნება მონაწილეთა კვება. პროექტის ფარგლებში შექმნილ ნამუშევრებზე საავტორო/ქონებრივი უფლებების მფლობელი იქნება საქართველოს განათლებისა და მეცნიერების სამინისტრო.
მონაწილეობა უფასოა.
დრო: 18 დეკემბერი, 8:30-23:00 საათი
ადგილმდებარეობა: ტექნოპარკი (ინოვაციების ქ. #6)
გისურვებთ წარმატებას!

დიმიტრი უზნაძის დაბადებიდან 130 წლისთავისადმი მიძღვნილი კონფერენცია
2016-12-02 10:00
2 დეკემბერს, 10:00 საათზე, ილიას სახელმწიფო უნივერსიტეტში ილიაუნის დიმიტრი უზნაძის ფსიქოლოგიის ინსტიტუტი გამართავს დიმიტრი უზნაძის დაბადებიდან 130 წლისთავისადმი მიძღვნილ კონფერენციას. კონფერენციაში მონაწილეობას მიიღებს საქართველოში მომუშავე მრავალი მკვლევარი და პრაქტიკოსი ფსიქოლოგი.
კონფერენციაზე წარმოდგენილი მოხსენებები შეეხება განწყობის თეორიას, პიროვნების, სოციალურ, განათლებისა და კლინიკურ ფსიქოლოგიას.
მოხსენებებთან ერთად მოეწყობა პოსტერების სესიაც.
კონფერენცია გაიხსნება 10:00 საათზე, ილიას სახელმწიფო უნივერსიტეტის G106 აუდიტორიაში, პირველი, საერთო სესიის შემდეგ კი სესიები ორად გაიყოფა და გაგრძელდება E301 და E207აუდიტორიებში.
დრო: 2 დეკემბერი, 10:00 საათი
ადგილმდებარეობა: G106 აუდიტორია (გ. წერეთლის ქ. #1), ილიას სახელმწიფო უნივერსიტეტი

ირაკლი ფორჩხიძის საჯარო ლექცია: ცვალებადი გეოპოლიტიკური რეალობა: ტენდენციები და გამოწვევები
2016-12-01 19:00
1-ლ დეკემბერს, 19:00 საათზე, ილიას სახელმწიფო უნივერსიტეტის სამართლის სკოლის დეკანი, ირაკლი ფორჩხიძე, წაიკითხავს საჯარო ლექციას: „ცვალებადი გეოპოლიტიკური რეალობა: ტენდენციები და გამოწვევები“.
მომხსენებელი ისაუბრებს ახალი გლობალური გარემოს განვითარების ფონზე უსაფრთხოებისა და პოლიტიკის მიმართულებით შესაძლო გამოწვევებზე; ასევე, განიხილავს შემდეგ საკითხებს: ნაციონალიზმის ახალი ტალღა, ბრექსიტი, რუსეთის მზარდი ამბიციები რეგიონში, ისლამური სახელმწიფო, ჰიბრიდული ომები და საფრთხის ქვეშ მყოფი ტრანსატლანტიკური კონსენსუსი.
საჯარო ლექცია ჩატარდება ილიაუნის საჯარო პოლიტიკის კვლევისა და ტრენინგების ცენტრის (PPRTC) მიერ ორგანიზებული ლექციათა კურსის – „ევროპეიზაციის გავლენა საჯარო პოლიტიკის ცვლილებაზე საქართველოში“ – ფარგლებში. კურსის მიმდინარეობისას მსმენელები გაიღრმავებენ ცოდნას, თუ რა გავლენა მოახდინა ევროპეიზაციის პროცესმა საჯარო პოლიტიკის სხვადასხვა მიმართულებაზე საქართველოში: მაკროეკონომიკაზე, ჯანდაცვაზე, განათლებაზე, სამართალზე, თავდაცვასა და საგარეო პოლიტიკაზე.
ლექციის დასასრულს გაიმართება დისკუსია.
დრო: 1-ლი დეკემბერი, 19:00 საათი
ადგილმდებარეობა: G106 აუდიტორია (გ. წერეთლის ქ. #1), ილიას სახელმწიფო უნივერსიტეტი
დასწრება თავისუფალია.

„რეგტაიმი“ - ე. ლ. დოქტოროუს წიგნის პრეზენტაცია ილიაუნის ლიტერატურულ კლუბში
2016-12-01 19:00
1-ლ დეკემბერს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ილიაუნის ლიტერატურული კლუბი და გამომცემლობა „არეტე“ გიწვევთ ე.ლ. დოქტოროუს წიგნის პრეზენტაციაზე. რომანი, სახელწოდებით – „რეგტაიმი“, ქართულად პირველად ითარგმნა.
წიგნს მთარგმნელი, თამარ სუხიშვილი წარადგენს.
რომანის შესახებ
„რეგტაიმი“ ბრწყინვალე მაგალითია, თუ როგორ უნდა იწერებოდეს ისტორიული ბელეტრისტიკა, როცა უამრავი რეალური და გამოგონებული მოვლენა და პერსონაჟი, როგორც სხვადასხვა ფერის ნაჭრებისაგან შეკერილი საბანი, ერთ მთლიანობად აღიქმება; როცა ამბები და გმირები ორგანულადაა ერთმანეთთან შერწყმული და სამასგვერდიან რომანში ჩატეული. უბადლოდ არის გადმოცემული ამერიკის, განსაკუთრებით კი ნიუ-იორკის პორტრეტი, მისი სუნთქვა და სული“. – კინორეჟისორი ირაკლი მახარაძე
დრო: 1-ლი დეკემბერი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.
